Document ID: 32007R1473

KOMMISSIONENS FORORDNING (EF) Nr. 1473/2007
af 13. december 2007
om en overgangsforanstaltning for den behandling af biprodukter fra vinfremstilling, der er fastsat i Rådets forordning (EF) nr. 1493/1999, for produktionsåret i 2007/08 i Bulgarien
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om Bulgariens og Rumæniens tiltrædelse,
under henvisning til akten vedrørende Bulgariens og Rumæniens tiltrædelse, særlig artikel 41, stk. 1, og
ud fra følgende betragtninger:
(1)
Ifølge artikel 27, stk. 3, i Rådets forordning (EF) nr. 1493/1999 af 17. maj 1999 om den fælles markedsordning for vin (1) skal fysiske og juridiske personer eller sammenslutninger af sådanne, der har fremstillet vin, levere samtlige biprodukter fra denne vinfremstilling til destillation. Efter Bulgariens tiltrædelse af EU den 1. januar 2007 gælder denne forpligtelse også for vinproducenter i denne medlemsstat, også selvom dette ikke er traditionel praksis i Bulgarien.
(2)
Kommissionens forordning (EF) nr. 1623/2000 (2) indeholder gennemførelsesbestemmelserne til denne destillationsforpligtelse og i artikel 49 visse muligheder for fravigelse heraf.
(3)
Til trods for de foranstaltninger, som Bulgarien allerede har truffet, viser det sig, at destillerierne i denne medlemsstat stadig ikke har tilstrækkelig kapacitet til at destillere samtlige biprodukter. Bulgarien bør derfor kunne fritage visse kategorier af producenter fra forpligtelsen til at destillere biprodukter fra vinfremstilling.
(4)
For at den undtagelse, der er indrømmet Bulgarien, skal kunne gælde for hele produktionsåret, bør denne forordning anvendes fra den 1. august 2007.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Uanset artikel 49, stk. 4, litra a), i forordning (EF) nr. 1623/2000 kan Bulgarien for produktionsåret 2007/08 fastsætte, at producenter, som på egne anlæg producerer højst 7 500 hl, fritages fra forpligtelsen til at levere biprodukter til destillation ved at trække disse produkter tilbage under kontrol.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. august 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. december 2007.

Labels: 18
17
15
6